John Henry Newman

John Henry Newman C.O. (21. helmikuuta 1801 – 11. elokuuta 1890) oli englantilainen anglikaanipappi ja runoilija. Newman oli John Keblen alkuun paneman korkeakirkollisen oxfordilaisen liikkeen innokkaimpia kannattajia ja johtohahmoja. Hän oli tärkeä henkilö Englannin uskonnollisessa historiassa 1800-luvulla ja tuli tunnetuksi koko maassa 1830-luvun puoliväliin mennessä. Vähitellen Newman lähestyi roomalaiskatolista kirkkoa, johon liittyi 44-vuotiaana. Vuonna 1879 hänelle myönnettiin kardinaalin arvo.
Paavi Benedictus XVI julisti Newmanin autuaaksi vuonna 2010. Franciscus kanonisoi Newmanin vuonna 2019. Vuonna 2025 ilmoitettiin, että paavi Leo XIV oli hyväksynyt päätöksen nimetä Newman kirkonopettajaksi ja myöntäisi hänelle pian tämän arvonimen virallisella asetuksellaan.
Elämä.
Newman oli lontoolaisen pankkiirin poika, pappi. Hän oli kuulemassa Keblen Oxfordissa 1833 pitämää saarnaa, jonka aiheena oli ”kansakunnan uskosta luopuminen”, ja aloitti sen johdosta sarjajulkaisun "Tracts for the Times". Sarjan julkaisujen tarkoituksena oli tukea anglikaanisen kirkon auktoriteettia, vaatia sen piispoille apostolisen perimyksen oikeutta, korostaa ankaran siveellisen kurin, oikean opin ja sakramenttien merkitystä ja suojella kirkon jumalallista rituaalia. Sarjan mukaan liikettä on myös sanottu ”traktaattiliikkeeksi”. Tehtyään lopuksi sen hengestä ja pyrkimyksistä loogisen johtopäätöksen Newman kääntyi 1845 roomalaiskatolisuuteen. Rooman kirkko antoi hänelle vuonna 1879 kardinaalin arvon.
Newman oli lahjakas runoilija ja julkaisi 1834 runokokoelman "Lyra Apostolica", johon sisältyy hänen tunnettu virtensä ”Lead Kindly Light” , ja 1865 runoelman ”The Dream of Gerontius”. Uskonnollisen sielunelämän kuvauksena on huomattava hänen "Apologia pro vita sua" (1864, 'Elämän puolustuskirjoitus', suom. "Tilinteko uskostani", Kirjaneliö 1990).
Tutkielmassaan "An Essay on the Development of Christian Doctrine" (1845) Newman pyrki osoittamaan, että teologisten opinkappaleiden sananmukainen etsintä yksin Raamatusta ei ollut riittävä lähtökohta ymmärtämään jumalallista ilmoitusta. Newmanin mukaan Raamattu pikemmin ennakoi kristinuskon kehittymistä niin yhteisönä kuin oppijärjestelmänä esimerkiksi vertauksessa sinapinsiemenestä. Newmanin esittämä teoria opin kehittymisestä sisälsi seitsemän mittapuutta erottamaan oikeat opilliset kehitysaskeleet vääristä: uskollisuus alkuperäiselle ajatukselle, periaatteiden jatkuvuus, kyky omaksua ulkopuolisia ajatuksia, myöhemmän opetuksen varhainen ennakointi, kehitystä tarkasteltaessa havaittava looginen jatkuvuus, aikaisemman opetuksen säilyttäminen ja elinvoimaisuuden tilan jatkuminen.
Newman tekee selkoa kääntymyksestään roomalaiskatolisuuteen omaelämäkerrallisessa teoksessaan "Apologia pro vita sua" (1864).
Vaikutus.
John Henry Newmanilla oli monitahoinen elämäntyö sekä anglikaanisessa että roomalaiskatolisessa kirkossa. Hänen ajattelunsa on vaikuttanut syvällisesti erityisesti näiden kirkkokuntien teologisiin ajatuksiin uskon asemasta, Jumalan ilmoituksesta, uskon kehittymisestä, Raamatusta ja varhaisesta kirkosta. Roomalaiskatolinen kirkko pitää Newmania yhtenä merkittävimmistä modernin ajan teologeista. Newman muistetaan myös kuuluisasta lauseestaan: "To be deep in history is to cease to be a Protestant."
Virsissä ja runoudessa.
Newmanin 16, kesäkuuta 1864 Sisilasta Marseihin matkalla olleella laivalla kirjoittama runo ”Lead, kindly Light, amid the encircling gloom” on Suomen evankelis-luterilaisen kirkon virsikirjassa virsi numero ”Valkeus kirkas päällä synkän maan” ja Ruotsin kirkon virsikirjassa virsi 275 (suom. Hilja Haahti 1915, Anna-Maija Raittila 1984). Se on myös Hengellisen laulukirjan laulu 482 ja Seurakunta laulaa -kirjan laulu 345. Helsingin katolisen hiippakunnan laulukirjassa Cantemus on siitä toinen suomennos, ”Oi valo kirjas yössä maailman” (suom. Outi Kecskeméti 2001). Newmanin kirjoittama runo, jota hän ei itse pitänyt virtenä, on vuonna 1097 ilmestyneessä sanakirjassa ”A Dictionary of Hymnology” arvioitu 1800-luvun hienoimpaan lyriikkaan kuuluvaksi runoksi.
Toivo Lyyn suomentama Newmanin runo "Lead, kindly Light," (”Mua johtaos”) sisältyy antologiaan "Englantilaisen kirjallisuuden kultainen kirja".